b"\n_START_ARTICLE_\nBhatinda\n_START_SECTION_\nHist\xc3\xb2ria\n_START_PARAGRAPH_\nEls aris van arribar a la zona a la segona meitat del segon mil\xc2\xb7lenni abans de Crist i s'havien est\xc3\xa8s el segle VIII aC. Vers el 600 aC es van comen\xc3\xa7ar a utilitzar els elefants en la guerra. vers el 125 aC van arribar els escites sakes. A finals del segle I aC es va establir a la zona el regne dels Kushana. El fort de Bhatinda (despr\xc3\xa9s Qila Mubarak) hauria estat constru\xc3\xaft al final del segle I per Kanishka i Raja Dab; la ciutat fou fundada el 179 per Rao Bhatti en terres arrabassades als brars. Bala Rao Bhatti hi governava vers el 965 i fou el que la va anomenar Bhatti, derivant m\xc3\xa9s tard a Bhatinda o Bhattinda; fins aleshores s'anomenava Vikramagarh._NEWLINE_El 1004 fou assetjada per Mahmud de Gazni. El 1189 Muizz al-Din Muhammad el virrei i despr\xc3\xa9s sult\xc3\xa0 g\xc3\xbarida la va atacar i ocupar per\xc3\xb2 pocs mesos despr\xc3\xa9s fou recuperada pel sobir\xc3\xa0 local Prithvi Raj Chauhan (1191) despr\xc3\xa9s d'una gran batalla. Sota Shams al-Din Iltutmish al-Kutbi ibn Yalam Khan (1210/1211-1236) fou una prov\xc3\xadncia de la corona del sultanat de Delhi. La sultana Razia Sultan (Radiyya Begum 1235-1240) fou empresonada a la fortalesa de Bhatinda l'abril de 1240; fou alliberada l'agost seg\xc3\xbcent per la intercessi\xc3\xb3 del governador local Altunia, que es va casar amb la sultana per\xc3\xb2 foren morts per una banda de lladres prop de Kaithal, l'octubre seg\xc3\xbcent. Al segle XIV Bhatinda va caure en decad\xc3\xa8ncia._NEWLINE_Els Sidhu-Brars foren expulsats de Bathinda durant el govern dels Lodi de Delhi (que va durar del 1452 al 1526) per\xc3\xb2 foren restaurats per Baber el 1526 i van governar sota la dinastia afganesa Suri i sota l'Imperi Mogol. El sikh Roop Chan va estar a la zona al segle XVI i el seu fill Phul va establir la cuina comunit\xc3\xa0ria pel poble, coneguda com a langar, a la jungla de Lakhi, on va fundar un fort vers 1654. El 1754 va caure en mans del maharaj\xc3\xa0 de Patiala Ala Singh._NEWLINE_El 5 de maig de 1948 es va formar la PEPSU (Uni\xc3\xb3 d'Estats del Panjab Oriental i Patiala) i es va crear el districte el 20 d'agost de 1948 amb capital a Fardikot fins que fou traslladada a Bhatinda el 1953. Els seus l\xc3\xadmits van patir diverses modificacions, les principals la separaci\xc3\xb3 del districte de Muktsar i del districte de Mansa per\xc3\xb2 la ciutat no se'n va ressentir i va iniciar un fort desenvolupament industrial a partir de 1974."